Wiôgɨ dokakɨ̃hɨ makɨre yɨ'rɨóka be'ro Jesu Jerusalẽ́pɨ Judeu masa bosê nɨmɨ ĩ'yâgɨ mahâmi tohawĩ taha.
Jerusalẽ́re sã'ri sãáka sã'riropɨre ni'kâ sope Ovelha wamêtiri sope niîwɨ.
Tii sopé pɨ'to naâ u'arã́tirã apóka pee niîwɨ.
Tii peé hebreu masa yee uúkũse me'ra Betesda wamêtiwɨ.
Tii peé sumútohopɨre ni'kâmukãse tũkuri ti'âya marisé tũkuri niîwɨ.
Tee tũkúripɨ pãharã́ do'âtirã nukûkãpɨ kũyawã́.
Kapêri ĩ'yâtirã,
opa yuríri siharã́,
tohô niikã́ sihâ masitirã niîwã.
Tii ditárapɨre wãkûtiro ni'karétiri Õ'âkɨ̃hɨre werê ko'tegɨ ɨ'mɨ̂sekɨ̃hɨ dihatá mɨhapɨ'.
Dihatá,
akoré a'mé yã'akã wee mɨhápɨ'.
Kɨ̃ɨ̂ tohô weéka be'ro tii peépɨ dokê yõha mɨ'tagɨ yɨ'rɨó no'opɨ'.
Tohô weérã naâ kɨ̃ɨ̂ yɨ'rɨósere ko'têrã,
toopɨ́ kũyákãrã niîwã.
Toopɨ́re ni'kɨ́ do'âtigɨ niîwĩ.
Trinta e oito kɨ'mari wa'âkaro niîwɨ kɨ̃ɨ̂ do'âti wã'koka be'ro.
Jesu tii ditára tiro yɨ'rɨ́kã'gɨ,
toopɨ́ kũyagɨ́re ĩ'yâwĩ.
Kɨ̃ɨ̂ yoakã́ do'âtikã ĩ'yâgɨ,
kɨ̃ɨ̂re sẽrí yã'awĩ:
—Mɨ'ɨ̂ yɨ'rɨó no'o sĩ'risari?
niîwĩ.
Kɨ̃ɨ̂ Jesuré yɨ'tiwĩ́:
—Wiôgɨ,
yɨ'ɨ̂re neê wee tamúgɨ marimí.
Niî pe'tisetiri akó a'mé yã'ari kura yɨ'ɨ̂ tii peépɨ dokê yõha sĩ'rikã,
ãpêrã yɨ'ɨ̂ dɨporo dokê yõha mɨhawã.
Jesu kɨ̃ɨ̂re niîwĩ:
—Wã'kâ nɨ'kaya.
Mɨ'ɨ̂ kũyaróre tuu tõré,
wa'âgɨsa'.
Kɨ̃ɨ̂ tohô niirí kurata yɨ'rɨó no'o'kɨpɨ tohawĩ́.
Be'ró wã'kâ nɨ'ka,
kɨ̃ɨ̂ kũyaróre tuu tõré,
sihâ nɨ'kawĩ.
Kɨ̃ɨ̂re yɨ'rɨóka nɨmɨ saurú niîwɨ.
Tohô weérã yɨ'rɨó no'o'kɨ kɨ̃ɨ̂ kũyá'karore o'makã́ ĩ'yârã,
Judeu masa wiôrã kɨ̃ɨ̂re niîkãrã niîwã:
—De'ró weégɨti mɨ'ɨ̂ ni'kakã́ marîre soo dutíka nɨmɨ saurú niîmikã,
mɨ'ɨ̂ kũyaróre o'mâ sihati?
Marîre tohô wee dutí wee'.
Kɨ̃ɨ̂ naâre yɨ'tíkɨ niîwĩ:
—Yɨ'ɨ̂re yɨ'rɨó'kɨ “Mɨ'ɨ̂ kũyaróre tuu tõré,
o'mâ wã'kagɨsa'”,
niiámi.
Naâ kɨ̃ɨ̂re niîkãrã niîwã:
—Noa nohó mɨ'ɨ̂re tohô wee dutiáti?
Kɨ̃ɨ̂ Jesuré masîtikɨ niîwĩ.
Jesu sihâ masitigɨre yɨ'rɨóka be'ro pãharã́ masá wa'teropɨ moré su'u wã'kawĩ.
Tohô weégɨ kɨ̃ɨ̂re ĩ'yâ masitikɨ niîwĩ.
Be'ró Jesu Õ'âkɨ̃hɨ wi'ipɨ kɨ̃ɨ̂re boka ehágɨ,
niîwĩ:
—Ãyuró weeápa.
Mɨ'ɨ̂ yɨ'rɨó no'o'kɨpɨ niî'.
Opâturi yã'âro wee nemoákɨhɨpa.
Mɨ'ɨ̂ yã'âro wee nemógɨ,
nemoró yã'âro yɨ'rɨgɨ́sa',
niîwĩ.
Jesu tohô niikã́ tɨ'ógɨ,
Judeu masa wiôrãre werêgɨ wa'âkɨ niîwĩ:
—Yɨ'ɨ̂re yɨ'rɨó'kɨ Jesu wamêtikɨ niiámi.